CARACTERISTICILE PERCEPŢIILOR ŞI ALE REFLECTĂRII PRIN REPREZENTĂRI ÎN RAPORT CU TIPUL FUNDAMENTAL DE ACTIVITATE ŞI CU TIPUL DE RELAŢII Percepţiile sunt procese psihice complexe care conţin totalitatea însuşirilor unui obiect, fenomen, în condiţiile acţiunii directe a stimulului asupra analizatorilor. Surprind totalitatea însuşirilor unui obiect şi sunt imagini primare (sunt rezultatul imediat al acţiunii stimulului asupra analizatorilor). În formarea percepţiilor se disting 4 etape: detecţia, discriminarea, identificarea şi interpretarea. Principiile percepţiei: a. Principiul proximităţii - percepem împreună, în acelaşi grup elementele alăturate; b. Principiul similarităţii - grupăm în aceeaşi unitate elementele asemănătoare; c. Principiul continuităţii - stimulii unii în continuarea altora sunt grupaţi împreună; d. Principiul bunei forme - tendinţa de a percepe forma cea mai simplă; e. Principiul închiderii - dacă o formă cunoscută are porţiuni care lipsesc o percepem ca fiind întreagă. Reprezentările sunt imagini mintale a obiectelor/fenomenelor în absenţa acţiunii directe a stimulului asupra analizatorilor. Sunt imagini secundare, în absenţa acţiunii directe a stimulilor şi imagini simplificate, proprii fiecăruia pe baza experienţei individuale. Formarea reprezentărilor se face pe baza reconstituirii mentale, de la imaginea reală se constituie imaginea mentală. Reprezentările fiind imagini mintale ale realităţii ce suferă reconstituiri şi simplificări, nu au legi pentru că fiecare îşi reprezintă realitatea în mod propriu. Dezvoltarea percepţiilor şi a reprezentărilor în primul an de viaţă Apariţia percepţiei se produce, după unii autori, în luna a doua, iar după alţii ar începe odată cu luna a treia. Acest moment este pregătit de: a. maturizarea neurofunţională de ansamblu; b. dezvoltarea fiecărei modalităţi senzoriale; c. coordonarea activităţilor analizatorilor, stimulată de satisfacerea trebuinţelor organice şi de explorare a mediului. Treptat, câmpurile senzoriale interacţionează, iar schemele de explorare a unei modalităţi senzoriale, în fapt a celei vizuale, le integrează pe toate celelalte. Se vor produce distincţii din ce în ce mai clare ale propriului corp de tot ceea ce este ambianţă1. Distincţia cea mai semnificativă este legată de mamă. Ea este primul aspect al ambianţei perceput clar. Apoi vor fi distinse şi alte obiecte, iar copilul va manifesta un fel de contemplare. Însă mai important este faptul că va putea să le manevreze şi îşi va perfecţiona şi mai mult percepţia. 1 Osterrieth, 1976, p. 4 1 Progresul percepţiilor vizuale este continuu şi strâns legat de funcţionarea analizatorului respectiv. Acesta are funcţii integratoare deosebite, astfel că sugarul poate să nu vadă la fel de bine ca adultul, dar va fi suficient pentru a se adapta satisfăcător la mediu2 şi a se manifesta activ faţă de acesta. Sistemul auditiv funcţionează, de asemenea, imperfect imediat după naştere, dar este mai avansat decât cel vizual deoarecea fost stimulat mai devreme în etapa prenatală. Vocea umană este stimulul care atrage cel mai puternic atenţia copilului. Bebeluşul întoarce de timpuriu capul spre sursa de sunet şi îşi modifică frecvenţa cardiacă. Nou-născutul preferă vocea feminină, întrucât aceasta a fost stimulul cel mai frecvent în etapa prenatală. Apoi va distinge vocea mamei de celelalte. Cercetări importante au fost făcute şi în legătură cu posibilitatea copilului de a se percepe în oglindă. S-au constatat următoarele momente semnificative: la 6 luni manifestă interes pentru ceea ce vede în oglindă şi întinde mâna, la 8 luni se uită şi apoi caută în spatele oglinzii, între 8 şi 9 luni îl recunoaşte pe cel ce îl ţine în braţe şi este gelos pentru că pe sine nu se recunoaşte, la 10 luni priveşte alternativ adultul şi imaginea acestuia în oglindă, iar la 12 luni este atent la mişcările sale şi la cele din oglindă, dar se recunoaşte pe sine. Toate aceste progrese ale percepţiei asigură manifestarea din ce în ce mai activă a copilului faţă de ambianţă, îi direcţionează mişcările şi le face să fie mai adaptate. Dezvoltarea percepţiilor şi a reprezentărilor la copilul antepreşcolar (1-3 ani) Percepţia, care şi-a construit mecanismele de bază în primul an de viaţă, evoluează între 1 şi 3 ani în direcţia schemelor perceptive pentru obiectele din mediul apropiat, devedind astfel mult mai operativă, mai bine organizată, cu o mai mare rezolutivitate, dar numai în faţa unor stimuli mai simpli. Antrepreşcolarul manipulează mult obiectele, iar acest lucru face să crească fineţea analizei şi sintezei senzoriale. În acest stadiu copilul are o preferinţă caracteristică pentru desenele simple din cărţi dedicate lui, cerând neobosit explicarea lor. Percepţia vizuală este bună pentru spaţiul apropiat şi pentru obiectele familiare. În structura imaginii perceptive se impune uneori o însuţire dominantă care susţine cel mai mult recunoaşterea acelor obiecte, iar diminuarea sau schimbarea acesteia poate tulbura percepţia. Percepţiile tactile se amplifică foarte mult pentru că beneficiază şi de îmbogăţirea modalităţilor de a manipula obiectele. Dacă imediat după un an copilul mai duce încă lucruri la gură, de la un an şi jumătate, un an şi opt luni doar le pipăie şi le examinează atent. În această activitate de explorare tactilă pot începe coordonări din ce în ce mai bune între cele două mâini. Acum se consolidează şi relaţia dintre simţul tactil şi văz, acesta din urmă dublând pipăirea şi implicând informaţiile furnizate de ea. Dar integrările nu sunt încă perfecţionate, aşa că, pus în situaţia de a recunoaşte vizual ce a pipăit mai întâi, copilul va face încă multe greşeli. Coordonarea dintre văz şi auz se realizează în bune condiţii pentru obiectele familiare, iar copilul se orientează bine spre sursa de zgomot. În ceea ce priveşte percepţia de timp, sunt încă multe confuzii privind distingerea momentelor zilei şi verbalizarea lor. Tot în acest stadiu are loc şi debutul reprezentărilor, legate de apariţia la un an şi jumătate, doi ani a funcţiilor semiotice, adică posibilitatea de a realiza relaţia semnificat-semnificant. 2 Hainline, 1998, apud Schaffer, 2005, p. 66 2 Reprezentările au următoarele particularităţi: sunt puternic dependente de percepţii, sunt concrete, legate de singular, cu slabe mecanisme analitico-sintetice. Cu toate acestea, ele sunt componente de bază ale planului intern menta, în curs de constituire. Dezvoltarea percepţiilor şi a reprezentărilor la preşcolar (3-6,7 ani) Caracteristici ale percepţiei preşcolarilor: a. sunt stimulate şi susţinute de curiozitatea lor foarte mare; b. explorarea perceptivă este facilitată de transferurile mai uşoare de la tact la auz şi văz, aşa încât chiar dacă preşcolarul doar vede un obiect, poate să se refere şi la celelalte calităţi ale lui; c. percepţia poate beneficia de experienţa anterioară, dar uneori transferurile sunt deformate; astfel, dacă vede un recipient ca un cilindru, spune că e pahar,iar dacă vede la grădina zoologică un lup, spune că e un câine mare. d. Pot apărea uneori performanţe discriminative surprinzătoare pentru cei din jur, dar în ansamblu percepţia rămâne globală, mai ales cea a sstructurilor verbale; e. Percepţia preşcolarilor poate fi dirijată verbal de către adult, în special de către educatoare. Mai mult chiar, datorită maturizărilor neurofuncţionale şi influenţelor formative sistematice ale grădiniţei „percepţia începe să se constituie ca un proces independent, iar mai apoi ca proces orientat spre un scop, transformându-se încet, încet în observaţie, care cunoaşte o evoluţie ascendentă, de la preşcolarul mic la cel mare”3. Percepţia mărimii obiectelor, ca şi a constantei de mărime sunt deficitare. Două cutii de aceeaşi formă, culoare, dar diferite ca mărime sunt diferenţiate nu atât după mărime cât după aşezarea lor spaţială. Percepţia distanţei, a orientării în raport cu anumite repere: sus, jos, stânga, dreapta se face treptat, pe măsura implicării în diferite activităţi. Încep să apară şi forme ale percepţiei succesiunii timpului. Reprezentările, apărute ca fapte psihice noi în antrepreşcolaritate, au devenit deja componente de bază ale planului intern, subiectiv. Ele joacă, la preşcolar, un rol considerabil în construirea semnificaţiei cuvintelor, în desfăşurarea gândirii intuitive şi în imaginaţie şi deci sunt în plin avânt. Explorarea perceptivă amplă constituie o sursă de bază pentru structurarea reprezentărilor la preşcolaritate, ceea ce determină o anumită particularitate a acestora, şi anume sunt foarte asemănătoare percepţiilor. Un efect pozitiv asupra structurării reprezentărilor îl are şi limbajul. Reprezentările statice ale preşcolarilor conservă încă anumite centrări perceptive, ocazionate de unele însuşiri de formă sau culoare. Puternica legătură dintre percepţii şi reprezentări este relevată şi de dificultatea pe care o întâmpină copiii în desenarea unui profil uman sau a unei căruţe trase de cal. Imaginile obţinute arată conservarea în reprezentare a unor puncte de vedere perceptive privilegiate, adică poziţia cea mai frecventă şi mai avantajoasă din plan perceptiv. Reprezentarea este un proces reconstitutiv în care se implică operaţii mentale, iar dacă acestea nu s-au format încă, în structura imaginii se impun fie dominante perceptive, fie ceea ce copilul ştie despre acel obiect. 3 Elena Bonchiş, 2004, p. 155 3 Marea dezvoltare a reprezentărilor este caracteristică pentru acest stadiu, fiind o condiţie de bază a desfăşurării activităţilor copilului şi mai ales a jocului. Dezvoltarea percepţiilor şi a reprezentărilor la şcolarul mic (6,7-10,11 ani) Deşi percepţia este doar punctul de plecare al oricărui proces de cunoaştere, şcolarul mic nu se poate lipsi de aceasta decât foarte greu, specificul activităţii sale intelectuale constând, în aceeaşi măsură, în intensitatea intuirii pe căi senzoriale, cât şi în subordonarea intuiţiei actului de gândire; perceperea materialului intuitiv (beţisoare, bile etc) oferă câmp gândirii şi are rolul de a incita la analiză, generalizare, abstractizare. Percepţia de spaţiu este stimulată de necesitatea orientării într-un spaţiu abstract care devine o cerinţă a muncii şcolarului; ea se dezvoltă în plasarea punctului în spaţiu (la geometrie), ca origine pentru mărimi în numeraţie de la dreapta sau la stânga punctului. Treptat, sunt create premise pentru orientarea mai largă în spaţiu pe bază de schemă, plan, hartă geografică; în ultima clasă a micii şcolarităţi se crează o nouă perspectivă pe linia reflectării spaţiului tridimensional. Percepţia de timp este susţinută de formele de activitate de învăţare, durata lor, orarul şcolar, ca şi cunoaşterea unor evenimente de actualitate, evenimente istorice, studierea structurii anului calendaristic, a anotimpurilor. Dacă se au în vedere, în ansamblu, capacităţile perceptive ale şcolarului mic, se pot face anumite constatări: - sub influenţa şcolii creşte caracterul intenţionat şi voluntar al activităţii perceptive; - creşte viteza de explorare a lucrurilor, se stabilizează schemele perceptive, iar percepţia serveşte mai bine activităţilor de învăţare sau pe cele lucrative; - conţinuturile de învăţare şcolară şi sarcinile ce sunt îndeplinite de copii îi pun în contact cu mult mai multe aspecte ale realului şi îmbogăţesc semnificativ experienţa perceptivă a copiilor; - includerea constantă şi sistematică a percepţiei în activităţi de învăţare schimbă raporturile sale cu gândirea şi îi sporeşte eficienţa. Percepţia este acum subordonată gândirii şi suportă influenţele acesteia, ceea ce constituie o diferenţă remarcabilă faţă de stadiul anterior şi reprezintă o condiţie importantă a eficienţei cunoaşterii; - activităţile observative ale şcolarului mic beneficiază de noua relaţie cu gândirea şi de influenţele sistematice şi de durată ale învăţării. Copiii sunt mult mai activi şi dispun de multe cunoştinţe care le asigură identificări şi interpretări mai rapide ale celor percepute. Un aspect important ce poate fi constatat în legătură cu dezvoltarea reprezentărilor este creşterea volumului şi varietăţii acestora sub influenţa procesului de însuşire a unor cunoştinţe elementare de matematică, ştiinţele naturii, istorie, geografie etc. Însuşirea scrisului şi cititului dezvoltă o categorie specială de reprezentări, cele fonetice şi cele grafice, care vor fi o condiţie a perfecţionării acestei activităţi. Sub influenţa dezvoltării cognitive generale şi mai ales celei a gândirii, şcolarii mici pot avea nu numai imagini reproductive statice, ci şi cinetice şi de transformare. Dacă au perceput chiar numai o dată mişcarea unui corp, ei pot să reconstituie poziţiile intermediare pe care acesta le are până la încheierea procesului deplasării lui. La fel, pot să-şi reprezinte momentele intermediare ale modificării formelor sau funcţionării unor instalaţii simple etc. Încep să realizeze cu 4 uşurinţă şi imagini anticipative, care vor fi cu precădere implicate în desfăşurarea imaginaţiei sau în înţelegerea unor relaţii mai complexe atunci când îşi însuşesc diferite cunoştinţe. În stadiul şcolarităţii mici, reprezentările au o mare pondere în activitatea mentală şi joacă un rol foarte important în procesul formării noţiunilor. Procesarea informaţiilor la nivelul mecanismelor reprezentării este obligatorie în acest stadiu. Dezvoltarea percepţiilor şi a reprezentărilor la preadolescent (10,1114,15 ani) Percepţiile vizuale se sprijină pe o fină alaniză şi astfel preadolescenţii reuşesc să sesizeze cu uşurinţă detaliile semnificative în tot ce percep şi îndeosebi aspectele subtile şi caracteristice din comportarea adulţilor pe care apoi le pot ridiculiza. Spiritul de observaţie şi activităţile observative sunt în evidentă creştere faţă de stadiul anterior. Preadolescenţii pot observa obiecte şi fenomene complexe în realitate şi, mai ales, din laboratoarele şcolare. În desfăşurarea observaţiilor se manifestă evident capacităţile analitice şi pot astfel să surprindă aspecte noi şi neaşteptate, observaţia fiind puternic implicată în activitatea şcolară, în preocupări artizanale, în cunoaşterea aspectelor de viaţă ale oamenilor. Totodată, preadolescenţii pot realiza cu succes şi autoobservarea. Reprezentările ating un nivel mai înalt de generalizare în comparaţie cu şcolarul mic. Se dezvoltă categorii noi de reprezentări, cum sunt cele geometrice, geografice, tehnice etc. Ele se pot organiza cu uşurinţă în jurul unor idei centrale sau concepte de bază pentru o disciplină şcolară sau alta. Rămân importante în însuşirea unor noţiuni foarte noi. Când se însuşesc noţiuni cu un grad mai mare de abstractizare şi cu puţine legături cu experienţa anterioară a preadolescenţilor, reprezentările sunt obligatorii şi constituie o componentă a eşafodării4 asimilării acestor cunoştinţe. Dezvoltarea percepţiilor şi a reprezentărilor la adolescent (14,15-18,20 ani) În adolescenţă se înregistrează o dezvoltare cognitivă remarcabilă. Toate procesele informaţionale se desfăşoarăla nivel înalt şi chiar ating unii dintre cei mai înalţi parametri caracteristici speciei umane. Scad pragurile senzoriale şi creşte operativitatea explorării percepţiei oricărui tip de stimul. Cele mai importante schimbări în dezvoltarea percepţiilor vizuale sunt: creşte acuitatea vizuală, se realizează rapid discriminări ale formelor şi culorilor, schemele perceptive funcţionează operativ şi asigură identificări şi interpretări precise, scade uşor şi în acest stadiu câmpul vizual şi vederea în adâncime din cauza solicitărilor activităţilor desfăşurate în câmp apropiat. Adolescenţii pot extrage cu uşurinţă informaţia din figurile complexe. Pot estima mai bine dimensiunile obiectelor, volumele, ritmurile, viteza etc. Percepţiile auditive se află, de asemenea, la un nivel ridicat de dezvoltare. Auzul fonematic atinge cel mai înalt nivel de manifestare, iar pentru o altă limbă străină 4 „Eşafodarea este procesul prin care adulţii oferă ajutor unui copil în rezolvarea de probleme, ajustând atât tipul, cât şi cantitatea de ajutor la nivelul de performanţă al copilului.” (Schaffer, 2005, p. 204) Acest concept a fost introdus în psihologie de Davis Wood şi colaboratorii săi în 1976, pornind de la observarea atentă a felului în care mamele îşi puteau ajuta copiii de 3-4 ani să înţeleagă şi să rezolve diverse sarcini. 5 poate să se apropie foarte mult de discriminări extrem de fine. Auzul muzical atinge de asemenea calităţi ridicate. Capacităţile observative sunt într-un evident progres. Adolescenţii îşi pot: - adapta activitatea observativă la tipul de sarcină cognitivă sau practică pe care urmează să o rezolve; - organiza şi dirija explorarea obiectelor şi fenomenelor; - stabili singuri indicatorii de urmărit; - valorifica independent, mai ales postadolescenţii, rezultatele observaţiilor proprii; - construi chiar o strategie de observare şi apoi de valorificare a datelor; - investi capacităţile observative în microcercetări în anii de liceu, iar în postadolescenţă în cercetări veritabile; - realiza cu mai mult succes chiar autoobservarea. Sunt posibilităţi deosebite de reprezentare, adolescentul fiind capabil să realizeze cu uşurinţă imagini foarte bogate în detalii, cât şi altele cu un grad foarte mare de generalizare. Pot cu uşurinţă să reprezinte orice şi să verbalizeze imediat şi nuanţat. De asemenea, creşte transformabilitatea reprezentărilor necesară atât gândirii, cât şi imaginaţiei. Reprezentările se organizează cu mai mare uşurinţă în jurul unor nuclee de semnificaţie, ceea ce facilitează actualizarea lor rapidă, asocierea direcţionată, subordonarea mai eficientă la activitatea de gândire. Activităţile psihice reprezintă cadrul în care are loc manifestarea şi dezvoltarea proceselor psihice şi a trăsăturilor psihice. De asemenea, orice activitate psihică, de exemplu învăţarea, nu se poate derula fără aportul fiecărui proces psihic. Fiecare proces psihic poate fi considerat un „bloc funcţional” care îndeplineşte un rol bine precizat în activitatea de învăţare. Eficienţa învăţării depinde de procesarea cognitivă a informaţiei, atât la nivel senzorial (senzaţii, percepţii, reprezentări), cât şi la nivel superior (gândire, memorie, imaginaţie, limbaj). De asemenea, orice învăţare este însoţită şi stimulată de afectivitate, iar lipsa motivaţiei sau voinţei ar duce la imposibilitatea realizării sau la o realizare mult deficitară a activităţii de învăţare. Astfel, se constată interdependenţa şi importanţa proceselor psihice în activitatea de învăţare, toate asigurând suportul necesar dezvoltării în timp, pe toate planurile, a copilului. 6 